Predkladacia správa

Návrh zákona, ktorým sa mení a dopĺňa zákon č.319/2002 Z. z. o obrane Slovenskej republiky a zákon č.320/2002 Z. z. o brannej povinnosti v znení zákona č. 512/2002 Z. z.  predkladá Ministerstvo obrany Slovenskej republiky v súlade s Plánom legislatívnych úloh vlády Slovenskej republiky na rok 2003.
Zákonom č. 319/2002 Z. z. o obrane Slovenskej republiky sa upravujú vzťahy na úseku obrany Slovenskej republiky, ustanovujú sa úlohy štátnym orgánom, obciam, vyšším územným celkom a povinnosti právnickým osobám, fyzickým osobám oprávneným na podnikanie a fyzickým osobám  pri príprave štátu na obranu. 
Účelom navrhovanej novelizácie zákonov je vytvoriť zodpovedajúce právne predpoklady na realizáciu obranného plánovania na úrovni štátu a umožniť zmeny organizačnej štruktúry orgánov štátnej správy na úseku obrany. Úprava problematiky obranného plánovania umožní realizovať jednu zo základných podmienok členstva v NATO, ktorou je zavedenie systému obranného plánovania na úrovni štátu kompatibilného so systémom obranného plánovania v NATO. 
Jedným zo základných princípov uplatňovaných v NATO je transparentné financovanie výdavkov na obranu štátu. Zabezpečenie uplatnenia uvedeného princípu v súvislosti so zavádzaním programového rozpočtovania v podmienkach Slovenskej republiky však vyžaduje dôsledne analyzovať všetky úlohy, ktoré sú obsiahnuté ako požiadavky na zabezpečenie obrany štátu vo všeobecne záväzných právnych predpisoch, systematizovať ich v rámci obranného plánovania štátu a zabezpečiť ich uhrádzanie zo štátneho rozpočtu Slovenskej republiky. 
Účelom je taktiež vykonať reorganizáciu špecializovanej štátnej správy na úseku obrany. Súčasná organizačná štruktúra štátnej správy na úseku obrany zodpovedala úlohám v oblasti doplňovania ozbrojených síl v rokoch 1999 – 2001. Ministerstvo obrany Slovenskej republiky pristúpilo od 1. októbra 2002 k podstatnému zníženiu mobilizačných úloh v porovnaní s predchádzajúcim rokom napr. v oblasti personálu päťnásobne, v oblasti  vecných prostriedkov desaťnásobne. Znížil sa tiež počet odvedencov povolaných na výkon základnej služby a to štvornásobne. 
Z uvedeného vyplýva, že na zabezpečenie úloh v oblasti doplňovania ozbrojených síl Slovenskej republiky a výkonu štátnej správy na úseku obrany vykonávanú vojenským správami, nie je potrebné udržiavať vojenské správy v súčasných organizačných štruktúrach a počtoch. 
V súlade s § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení zákona č. 445/2001 Z. z. bol návrh zákona predložený Ministerstvu financií Slovenskej republiky na posúdenie jeho rozpočtových dôsledkov. 
Návrh zákona bol odoslaný Rade hospodárskej a sociálnej dohody vlády SR v súlade so zákonom č. 106/1999 Z. z. o hospodárskom a sociálnom partnerstve ( zákon o tripartite), ktorá nezaslala stanovisko k predmetnému návrhu zákona. 
Návrh zákona nezakladá zvýšené nároky  na štátny rozpočet Slovenskej republiky, na rozpočty vyšších územných celkov a rozpočty obcí, nemá vplyv na hospodárenie verejnoprávnych inštitúcií, nezakladá zvýšené nároky na pracovné sily a nevyvoláva žiadne environmentálne vplyvy. Návrh zákona má však dopad na zamestnanosť, pretože predpokladá redukciu počtu zamestnancov v súlade s Doložkou finančných, ekonomických, environmentálnych vplyvov a vplyvov na zamestnanosť. 
Návrh zákona prešiel medzirezortným pripomienkovým konaním a na rokovanie Legislatívnej rady vlády Slovenskej republiky sa predkladá bez rozporov.